വേങ്ങരയില് വ്യാപക കൃഷിനാശം വേങ്ങര: കഴിഞ്ഞ ദിവസങ്ങളിലെ ശക്തമായ മഴയില് വേങ്ങര പഞ്ചായത്തിലെ വിവിധ പാടശേഖരങ്ങളില് വന് കൃഷി നാശം. വെള്ളം കയറി കൃഷി നാശമുണ്ടായ വേങ്ങര, കൊളപ്പുറം ഈസ്റ്റ്, കുറ്റൂര് സൗത്ത്, കുറ്റൂര് നോര്ത്ത്, വലിയോറ പാടശേഖരങ്ങള് ജില്ലാ കൃഷി ഓഫീസര് പി ശ്രീകലയുടെ നേതൃത്വത്തിലുള്ള സംഘം സന്ദര്ശിച്ചു. തുടര്ച്ചായി പെയ്ത മഴയെ തുടര്ന്നു ഉരുള്പൊട്ടിയും വിവിധ നദികളും തോടുകളും കവിഞ്ഞൊഴുകി യുമാണ് വ്യാപക തോതില് കൃഷി നാശമുണ്ടായത്. ഊരകം മലയില് നിന്ന് ഉല്ഭവിക്കുന്ന ചേറൂര്, വേങ്ങര തോടുകള് കവിഞ്ഞൊഴുകി വേങ്ങര, കുറ്റൂര് പാടശേഖരങ്ങളിലെയും ചാലി തോട് കവിഞ്ഞ് വലിയോറ പാടത്തേതടക്കം വേങ്ങര പഞ്ചായത്തില് 100 ഹെക്ടര് സ്ഥലത്തെ നെല്കൃഷി നശിച്ചിരുന്നു. ഇത്തരത്തില് ജില്ലയിലാകെ 3739 ലക്ഷം രൂപയുടെ വിവിധ കാര്ഷിക വിളകളുടെനാശമുണ്ടായതായി ജില്ലാ കൃഷി ഓഫിസര് പറഞ്ഞു. 3882 കര്ഷകരുടെ 32 66 ഹെക്ടര് സ്ഥലത്തെ കൃഷിയാണ് നശിച്ചതെന്നും നെല്കര്ഷകര്ക്ക് ആശ്വാസമായി വിത്തുകള് നല്കുമെന്നും അവര് പറഞ്ഞു. വേങ്ങരത്തോട് അനിയന്ത്രിത തോതില് കവിഞ്ഞൊഴുകിയാണ് കൃഷിയിടത്തിലേക്ക് വെള്ളം കയറിയതെന്നും നീരൊഴുക്ക് തടസ്സപ്പെടും വിധം തോട്ടില് മണ്തിട്ടകള് രൂപപ്പെട്ടതാണെന്നും കര്ഷകര് ജില്ലാ കൃഷി ഓഫീസറെ അറിയിച്ചു. ഈ അടിഞ്ഞ് കൂടിയ മണ് കൂനകള് എടുത്തു മാറ്റാനും തോട് നവീകരിക്കാനും നടപടി വേണം. ഒപ്പം കാര്ഷിക വിളകളെ നശിപ്പിക്കുന്ന വിധം ഊരകം മലയിലെ കോറികളില് നിന്നും എം സാന്റ് ശുദ്ധീകരണശാലകളില് നിന്നുള്ള മലിന ജലം ശുദ്ധി ചെയ്യാതെ തോട്ടിലേക്ക് ഒഴുക്കിവിടുന്നത് നിയന്ത്രിക്കാന് നടപടി വേണമെന്നും ആവശ്യപ്പെട്ടു. ജില്ലാ അസിസ്റ്റന്റ് കൃഷി ഓഫീസര് ആര് നിമ്മി, കൃഷി അസിസ്റ്റന്റ് ഡയറക്ടര് പ്രകാശ് പുത്തന് മീത്തില് കൃഷി ഓഫീസര് എം നജീബ് എന്നിവരും വിവിധ പാടശേഖര സമിതി ഭാരവാഹികളും ഓഫിസറെ അനുഗമിച്ചു.